钦定古今图书集成/明伦汇编/官常典/第616卷 > 刘永 尹宏 徐鉴 许敬轩 郑述 邹良
## 钦定古今图书集成/明伦汇编/官常典/第616卷 > 刘永 尹宏 徐鉴 许敬轩 郑述 邹良

按《明外史循吏传》：“永字克修，江西大庾人。永乐十六
年进士。授刑部主事，历工、刑二部郎中。尝从工部侍
郎罗汝敬巡历陕西，又从刑部尚书魏源巡视塞上，
并有赞画功。正统二年，以大学士杨溥荐，出为荆州
知府。辽王国子荆王贵烚，大肆不法，永屡与抗。王怒，
执而笞之。永因尽列其淫虐事，奏闻于朝。王亦讦永”
凌侮，永遂被逮。已而事白，命还任，王卒废为庶人。永
廉正有为，恩惠兼济，豪强畏服，而小民无或失所。四
年母丧去官。部民三千五百馀人乞留任。上官以闻，
即命夺情视事。永诚心爱民，诸可以利民者靡不兴
举。以故二州十一县之民，戴若慈母，共建生祠奉祀。
乃至武夫悍卒，亦罔不率化。十一年父丧当去，军民
一万八千馀人恳乞再留，卫指挥段安等亦以为请。
吏部言：“夺情非旧典。”帝曰：“民既欲之，其勿逆。”但后不
为制。以十三年六月卒官。阖郡闻之，若丧所亲，拜哭
于府门者日数百人。同时郡守称得民者，更有尹宏、
徐鉴、许敬轩、郑述、邹良诸人。宏，字克宽，历城人。由贡
生历官泉州知府。廉公爱民，尽心教养。岁旱，虔祷于
神，雨辄降，岁以大稔。正统七年十月卒于官。郡人号
慕，若失考妣，肖像祀之。及柩还，留葬其衣冠于城东，
岁时致祭墓下。鉴字子明，宜兴人。历官户部郎中。宣
德五年被荐，奉敕知琼州府。廉静寡嗜欲，以教化为
先务。不尚威严，节财用，蠲逋负。兴学课士，导民树艺，
民情翕然。地多异产，中使诛求不已。鉴性刚，不可犯，
先后历四使，咸为敛戢。武将利黎人所有，多激变邀
功，鉴镇以无事，𥟖亦堵居四年，惠政大敷。其卒也，郡
人哀悼，祀之九贤祠。敬轩，天台人。永乐中以国子生
与修《五经大全》，授礼部司务，擢仪制员外郎。宣德五
年与鉴并受敕出知汀州府。兴学劝农，轻徭赈饥，摧
强植弱，士民归心焉。参政陈羽行部至宁化，用大杖
击死平民，又逼取死者财物，敬轩奏弹之。宣宗语都
御史曰：“监司郡县表率，当奉职循理，此人常杖死一
隶。今又以贪暴为属吏所弹，稔恶甚矣。”乃令巡按御
史逮治。敬轩为政，宽猛并济。常以贤良荐程原庆、朱
振等于朝，以贪残劾祝永昌等五人，置之理，部内大
治。卒于官。行李萧然，士民争赙之，沿途设奠。述字季
述，莆田人。永乐中举进士，授刑部主事。宣德时，出为
惠州府通判。民居率茆茨竹椽，易致火患。述教民陶
瓦，构木，环之以堵。身往督劝，不赡则资给之，火患遂
绝。正统七年，按察使郭智等荐其“行谨才优”，擢南雄
知府。务兴利去患。修凌陂，溉田五十馀顷，复业者二
百馀家。悯庾关役夫久困，以榷盐馀息代民雇役，又
修“岭路以便行旅。远近颂之，称一时良吏”焉。良，江西
乐安人。永乐十三年进士。授松溪知县。县有银矿为
民害，良奏罢之。寻调知邵武县，亦多惠政。宣德末，九
载考绩，其民乞留，命增秩再任。正统元年，用大臣会
荐，擢衡州知府。岁饥，便宜发粟赈济，民甚德之。良性
鲠直，不惮豪贵，而抚小民则以慈，故所在有声。谢政
归，著有《四书编言》《存养录》。